《冬夜有感》
宋代·范浚

宵长倦观书，掩帙起微步。徘徊檐隙月，点缀竹稍露。

寒空顽无风，寂历雁时度。不知何处村，尚急野塘戽。

哀哉当丙夜，取水穷沮洳。得无空鱼群，一举不复顾。

那知今竭泽，无复鱼可捕。天公仁百物，暴殄天所怒。

褰裳欲从之，告以盍长虑。浮云暗林野，恐堕荆棘路。

出门还入门，此意定谁喻。遣兴强微吟，凄凉不能句。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。